- Jeg kan ikke mindes et indgreb, der har været så voldsomt, som regeringens udmelding om, at alle mink i Danmark skal aflives, siger Ove Korsgaard, forfatter og professor i filosofi og kulturhistorie. -  Det er en massakre, minkavlerne er udsat for, siger han. Ove Korsgaard har selv oplevet glæden ved stolte traditioner på slægtsgården på Mors, og husker tydeligt, hvor ondt det gjorde, at se den smuldre. - Det var smerteligt, da min far og andre landmænd skulle afvikle landbrug i tresserne, men de havde dog tid til at vænne sig til situationen. Minkavlerne derimod, de får tæppet revet væk på ingen tid, siger Ove Korsgaard, og tilføjer: - Det er meget voldsomt. Det er ikke kun job og økonomi, der er på spil. - Det handler i høj grad også om stolthed og relationer. Mange minkavlere bekymrer sig om hvad de kan ud over pelsdyravl og tænker på, hvem de så er. - Det er alvorligt det her, mener Ove Korsgaard. Husker smerten, da slægtsgården smuldrede. Ove Korsgaard har skrevet flere bøger om landbokultur. "Solskin for det sorte muld" er en bog, der bygger på erindringer fra barndommen på et landbrug på Mors. - Min far tilhørte sidste generation af den nye bonde, der trådte ind på historiens scene i 1800-tallet, fortæller han. - Jeg husker, hvor ondt det gjorde på mange landmænd, hvis gården ikke blev drevet videre i slægten. Jeg ved også hvor stolt min far var af sin kvæg-og griseavl og inderligt ønskede den videreført.- I den forbindelse kan jeg heller ikke lade være med at sammenligne med, hvor ondt det må gøre for minkavlere, der i flere generationer har oplevet den stolthed, der er ved avlsarbejde, siger han. Det er jo ofte hele familien, der er med i driften. Ikke mindst ægtefællen bliver ramt, som medhjælpende hustru. Ove Korsgaard mindes også, hvor svært det var for ham,  at få fortalt sin far, at han havde andre planer end landbrug. - Vi gik og ryddede op, min far og jeg, da jeg endelig fik det sagt. At jeg ikke ville fortsætte ved landbruget, siger Ove Korsgaard. - Jeg ville jo ikke skuffe ham, siger han. Men faderen tog det pænt. Sagde, at det kun var ham selv, der kunne afgøre den sag. Han blev siden professor på Aarhus Universitet og har forsket i dannelse- og oplysningskultur. Det er gennem et akademisk filter og opvækst, som bondesøn på Mors, at han giver sit perspektiv på minkbranchens aktuelle situation.

Opsummering:
- Det er voldsomt at være vidne til. Det er jo et helt erhverv drevet gennem 90 år, der bliver nedlagt overnight, siger Ole Korsgaard, forfatter og ekspert i landbohistorie.